V sezoni 1989 je Senna osvojil šest zmag in eno drugo mesto, kar pa so bile njegove edine uvrstitve v točke. Prost pa je dosegel le štiri zmage, a tudi šest drugih mest in eno tretje. Prvenstvo se je odločilo na predzadnji dirki sezone za Veliko nagradi Japonske s trčenjem med obema kandidatoma za naslov. Senna, ki je nujno potreboval zmago, da bi ohranil možnosti za naslov, je lahko dirko nadaljeval in tudi zmagal, a bil zaradi obvoza šikane kasneje diskvalificiran, s tem pa je naslov že pred zadnjo dirko pripadel Prostu, McLaren je osvojil tudi konstruktorski naslov.